《美原县北轩》
宋代·李复

渊明昔遯世，北窗朝脱巾。
清风一披拂，自谓义皇人。
冥冥孤鸿姿，真与浮云亲。
寂寞千载后，遐躅空遗尘。
嗟予敢言勇，斗禄徒为贫。
形骸强包束，种种秋毛新。
朅来渭水阴，讼简民风淳。
因喜纵懒僻，凿牖开星辰。
吏散鸟下阶，清谈可娱宾。
归去终亦赋，聊此蟠穷鳞。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。